‘Boewe’ loop hulle vas teen kusdorpgemeenskapArgieffoto: Nico Strydom Die optrede van ŉ oplettende pensioenaris van Scottburgh aan die KwaZulu-Natalse Suidkus het tot die inhegtenisneming van ŉ verdagte gelei. Lt.kol. Thulani Zwane, provinsiale polisiewoordvoerder, het Dinsdag gesê die 70-jarige inwoner van dié kusdorp het omstreeks 12:45 by ŉ gewilde kettingwinkel in die sakegebied stilgehou om inkopies te doen. “Die pensioenaris het uit die winkel sy voertuig dopgehou en in ŉ stadium gesien daar is ŉ vreemdeling in sy motor. Hy het dadelik veiligheidsbeamptes van die winkel in kennis gestel, wat op hul beurt na die motor gehardloop het.” Die verdagte het op die vlug geslaan. ŉ Motoris, Jeethandran Murugan van Pietermaritzburg, en ander omstanders het egter besef wat aangaan en dadelik gereageer en die verdagte agternagesit. “Van die omstanders het die verdagte te voet agternagesit en ander in hul voertuie. Die verdagte het oor die munisipale rolbalveld gehardloop en is daarna deur Murugan in sy bakkie ingehaal.” Die verdagte het Murugan se bakkie omseil en is kort daarna deur ŉ medepligtige in ŉ VW Golf in Arbuthnotstraat opgelaai. Murugan het die Golf agternagesit en in Erskinestraat ingehaal en van die pad afgedruk. Albei verdagtes het uit die motor gespring en in verskillende rigtings op die vlug geslaan. Die bestuurder van die Golf is kort daarna deur gemeenskapslede aangekeer. “Die ander verdagte kon wegkom deur in digte bosse in te vlug.” Die polisie het ŉ handsak in die verdagtes se motor gevind wat glo uit die pensioenaris se motor gesteel is. Die motorbestuurder is in hegtenis geneem en word aangehou. Hy moet binnekort in die dorp se landdroshof verskyn op aanklag van diefstal uit ŉ voertuig. Die soektog na sy medepligtige duur voort. ŉ Profiel is van die verdagte saamgestel om vas te stel of hy met ander misdrywe in die omgewing verbind kan word.